三山
作者：賀鑄
朝代：宋

paragraphs: 南朝鳳皇臺，置酒昔高會。
酒酣望三山，宛在青天外。
長哦謫仙吟，如啖鯨鯢鱠。
明日信東風，孤帆出其背。
荒戍接江濆，開門適相對。
鼎足跱長川，不爲舟檝礙。
雨暘雲吞吐，早晏潮進退。
萬古免浮沈，曾微抃鰲戴。
伊余厭塵坌，閉目何可奈。
爽氣豁襟靈，山乎吾有頼。
嘗聞晉阿童，萬艫飛戈快。
徑造此山陲，滄波爲之隘。
顧我疲軟姿，功名讓前輩。
玄暉昔憑眺，物色頗有在。
他時挂武冠，刀劍行且賣。
山價略可酬，庵栖謝當代。
遠持三山磯，况彼七里瀨。
猶得傲狂奴，吾無故人待。